മുല്ലപ്പെരിയാര് ഡാമിലെ ജലനിരപ്പ് കുറഞ്ഞു ഏഴ് ഷട്ടറുകള് അടച്ചു മഴയുടെ ശക്തി കുറഞ്ഞതോടെ മുല്ലപ്പെരിയാര് അണക്കെട്ടിലെ ജലനിരപ്പ് കുറഞ്ഞു. 138.50 അടിയാണ് ഡാമില് ശനിയാഴ്ച രേഖപ്പെടുത്തിയ ജലനിരപ്പ്. അണക്കെട്ടിലേക്കുള്ള നീരൊഴുക്കിലും കുറവ് വന്നിട്ടുണ്ട്. ഇതോടെ സ്പില്വേയിലെ ഏഴ് ഷട്ടറുകളും തമിഴ്നാട് അടച്ചു. ഇനി ഒരു ഷട്ടറാണ് അടയ്ക്കാനുള്ളത്. ഇതിന്റെ ഉയരം 20 സെന്റിമീറ്ററായി കുറച്ചിട്ടുണ്ട് സെക്കന്ഡില് 980 ഘനയടി വെള്ളമാണ് സ്പില്വേ വഴി ഒഴുക്കിവിടുന്നത്. ഇടുക്കി ഡാമിലെ ജലനിരപ്പ് 2398.72 അടിയായി. 2398.79 അടിയാണ് റെഡ് അലര്ട്ട് ലെവല്. മുല്ലപ്പെരിയാര് ഡാമിലെ ജലനിരപ്പ് 152 അടിയിലെത്തിക്കാന് നടപടിയെടുക്കുമെന്ന് തമിഴ്നാട് ജലവിഭവമന്ത്രി ദുരൈ മുരുകന് വെള്ളിയാഴ്ച പറഞ്ഞിരുന്നു. തമിഴ്നാടിന്റെ മന്ത്രിതല സംഘം ഡാമില് സന്ദര്ശനം നടത്തിയ ശേഷമായിരുന്നു മന്ത്രിയുടെ പ്രതികരണം. ബേബി ഡാം ബലപ്പെടുത്തിയ ശേഷം മുല്ലപ്പെരിയാറിലെ ജലനിരപ്പ് 152 അടിയാക്കി ഉയര്ത്താന് നടപടിയെടുക്കുമെന്നായിരുന്നു മന്ത്രിയുടെ വാക്കുകള്. അതേസമയം ബേബി ഡാം ബലപ്പെടുത്തണമെങ്കില് താഴെയുള്ള മൂന്ന് മരങ്ങള് വെട്ടണമെന്നും ഇതിനായി കേരള സര്ക്കാര് അനുമതി നല്കണമെന്നും അദ്ദേഹം പറഞ്ഞു. പിണറായി സര്ക്കാര് അധികാരത്തിലിരിക്കുമ്ബോള് മുല്ലപ്പെരിയാര് പ്രശ്നത്തിന് പരിഹാരം കാണാനാകുമെന്നാണ് പ്രതീക്ഷയെന്നും ദുരൈ മുരുകന് പറഞ്ഞു. അണക്കെട്ട് 136 അടിയിലേക്ക് താഴ്ത്തണമെന്ന് കേരളം ആവശ്യപ്പെടുമ്ബോഴാണ് 152 അടിയിലേക്ക് ഉയര്ത്തുമെന്ന് തമിഴ്നാട് പറയുന്നത്. നേരത്തെ അണക്കെട്ടിന്റെ സ്പില്വേ ഷട്ടറുകള് തുറന്നതിനെതിരെ തമിഴ്നാട്ടിലെ പ്രതിപക്ഷ പാര്ട്ടികള് രംഗത്തുവന്നിരുന്നു. എന്നാല് റൂള് കര്വ് പ്രകാരമാണ് ഷട്ടറുകള് തുറന്നതെന്നായിരുന്നു തമിഴ്നാട് സര്ക്കാരിന്റെ പ്രതികരണം.